《和持国登开宝寺上方院寄孔宁极崔象之孙曼叔》
宋代·刘敞

重山抱城起，清川带野回。深严古佛寺，嵽嵲耸高台。

此地宜眺古，冠绝都城隈。远近见千里，令人心目开。

忆在七月中，丞相自魏来。百官迎道傍，休骑兹徘徊。

衣冠相胜凌，尘土如炎灰。我随众人趋，出入再历阶。

不得及此时，披襟濯氛埃。至今意耿耿，负愧不可裁。

迩来读君诗，足慰平生怀。忽如升其巅，四顾心悠哉。

往者不可及，信陵久已颓。来者不可见，孔侯与孙崔。

古今殊茫茫，慨叹成欢哀。会复从君游，于焉谢崔嵬。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。